**Kommunedirektørens innstilling:**

1. Brønnøy kommune følger de til enhver tid gjeldene statlige veiledende satser ved beregning av økonomisk sosialhjelp med de føringene som gis i forhold til hvilke inntekter og utgifter som skal tas med i beregningen. For likhet med alle kommunens barnefamilier holdes barnetrygden utenfor beregningsgrunnlaget for kommunale sosiale stønader og administrasjonen vurderer å styrke ressurser for økonomisk veiledning i NAV
2. For å unngå utenforskap spesielt for barn i lavinntekstfamilier, skal det innenfor alle sektorer søkes løsninger for inkludering av disse barna i aktiviteter uavhengig av familiens økonomiske situasjon.

**Saksopplysninger:**

Vedr satser for sosialhjelp:  
Kommunedirektørenen bes legge fram en sak om sosialhjelpssatser innen 27. oktober 2021 hvor barnetrygden vurderes tatt ut som inntekt i beregningen av hjelpebehovet for økonomisk sosialhjelp. De økonomiske konsekvensene for berørte familier og kommunen utredes.

Kommunen er gjennom [lov om sosiale tjenester i NAV § 4](https://lovdata.no/lov/2009-12-18-131/%C2%A74) pålagt å yte tjenester etter loven som er forsvarlige. Hva som ligger i dette er ytterligere presisert i [rundskriv til Lov om sosiale tjenester i NAV](https://lovdata.no/nav/rundskriv/r35-00) (R35-00) der det står følgende:  
"Mange tjenestemottakere befinner seg i vanskelige og sårbare livssituasjoner. Hjelpen som gis skal baseres på en individuell vurdering med sikte på å styrke den enkeltes forutsetning for mestring og kontroll over eget liv gjennom selvforsørgelse og deltakelse i arbeidslivet. Dette krever god avklaring av hjelpebehov, involvering av tjenestemottaker i hjelpeprosessen og helhetlige løsninger gjennom samarbeid med andre relevante instanser.  
Hvis tjenestemottaker har barn, skal barnas behov vurderes og ivaretas særskilt."

Når det gjelder økonomisk stønad, ytes disse etter [§ 18 i lov om sosiale tjenester i NAV](https://lovdata.no/lov/2009-12-18-131/%C2%A718), og i særlige tilfeller etter [§ 19](https://lovdata.no/lov/2009-12-18-131/%C2%A719). Paragrafene lyder som følger:

[§ 18 Stønad til livsopphold](https://lovdata.no/lov/2009-12-18-131/%C2%A718)  
De som ikke kan sørge for sitt livsopphold gjennom arbeid eller ved å gjøre gjeldende økonomisk rettigheter, har krav på økonomisk stønad.  
Stønaden bør ta sikte på å gjøre vedkommende selvhjulpen.  
Ved vurdering av søknad om stønad til familier skal det ikke tas hensyn til barns inntekt av arbeid i fritid og skoleferier.  
Departementet kan gi veiledende retningslinjer om stønadsnivået.

[§ 19 Stønad i særlige tilfeller](https://lovdata.no/lov/2009-12-18-131/%C2%A719)  
Kommunen kan i særlige tilfeller, selv om vilkårene i [§ 18](https://lovdata.no/lov/2009-12-18-131/%C2%A718) ikke er tilstede, yte økonomisk hjelp til personer som trenger det for å kunne overvinne eller tilpasse seg en vanskelig livssituasjon.

Som det fremgår av lovteksten og presiseringer i rundskrivet, skal det ved vurderingen av forsvarligheten og stønadsnivået legges mye vekt på barnas situasjon. Det er i rundskrivet gjort ytterligere presiseringer når det gjelder vurdering av de forskjellige inntektsmulighetene som den enkelte søker har opp mot den stønaden som det søkes om. Hovedprinsippet er i rundskrivet definert slik:  
"Den enkelte har i utgangspunktet ansvar for å sørge for eget livsopphold ved å utnytte alle reelle inntektsalternativer. Økonomiske muligheter og inntekter kan deles inn i tre hovedkategorier; inntektsgivende arbeid, egne midler og andre økonomiske rettigheter.  
I og med at økonomisk stønad er en subsidiær ytelse, er utgangspunktet at det i vurderingen av om det skal ytes stønad og i beregningen av stønadsnivået kan tas hensyn til alle former for inntekter, forsørgelse, ytelser, støtte og egne midler som tjenestemottaker har eller har tilgang til. For å kunne avgjøre hvilke reelle inntektsalternativer den enkelte har, er det viktig at NAV-kontoret foretar en grundig kartlegging av tjenestemottakers helhetlige situasjon, og innhenter de opplysninger som er nødvendige i saken."

Når det gjelder vurderingen av de inntektene det her er bedt om en utreding av, er det i rundskrivet lagt følgende føringer for vurderingen i forbindelse med behandling av søknader:  
Barnetrygd gis uavhengig av inntektsforhold og er ikke øremerket bestemte formål. Hvis barnetrygd medregnes fullt ut som inntekt i beregningen av økonomisk stønad, må det tilsvarende tas hensyn til utgifter knyttet til barnet og eventuell barnepass på utgiftssiden.

I utgangspunktet skal alle inntekter som søkere har inklusive barnetrygd tas med i vurderingen når søknad om stønad skal behandles. Det forutsettes videre at utgifter knyttet til barnet tas med i vurderingen av søknader. Dette praktiseres ved vurderingen av søknader i dag.

Barnetrygd er en fast sats som ytes uavhengig av den økonomiske situasjonen til den enkelte og eventuell barnehageplass. Satsen pr. i dag er kr. 1 054,- pr. mnd. pr. barn over 6 år. I tillegg vil enslige forsørgere kunne få en utvidet barnetrygd med kr. 1 054,- pr. mnd. Barnetrygd for barn under 6 år er på kr. 1654,- pr. mnd. pr. barn.

Den økonomiske konsekvensen for de som mottar økonomisk sosialhjelp ved at barnetrygd holdes utenfor som inntekt, vil være at mottakeren av ytelsen vil få kr. 1 054,-/1654,- pr. mnd. pr. barn over/under 6 år mer å rutte med de månedene de mottar økonomisk sosialhjelp. For enslige forsørgere vil det også være mulig å søke om utvidet barnetrygd med kr. 1 054,- pr. mnd.

Når det gjelder de økonomiske konsekvensene for kommunen blir det litt mer krevende å få til helt eksakte tall uten å gå gjennom hver enkelt sak. Det er en del variabler her, bl.a. antall måneder det er utbetalt økonomisk sosialhjelp for. Vi har heller ikke en eksakt oversikt over hvor mange av de enslige forsørgerne som har utvidet barnetrygd og eventuelt småbarnstillegg. En viss pekepinn vi likevel få hvis vi tar utgangspunkt i utbetalinger av økonomisk sosialhjelp til barnefamilier i 2020 og forutsetter at antallet og stønadstiden blir det samme i 2020. Da får man følgende regnestykke:

SE BEREGNINGER I VEDLAGTE REGNEARK

Det knytter det seg en del usikkerhet til forskjellige variabler i sakene, samt at det vil skje endringer i antallet personer som mottar økonomisk sosialhjelp i tiden fremover. Det må likevel regnes med en økning i utgifter til økonomisk sosialhjelp på + ca 500.000,- ved å holde barnetrygd utenfor beregningen av økonomisk sosialhjelp. Dette forutsettes at alle i regnearkets eksempel mottar stønad aktuelle måned. Nå er det jo ikke slik men et stønadssnitt på 2 til 3 måneder gjennom året vil være realistisk.

For enkeltfamilier som mottar stønader i mange påfølgende måneder ut over stønadssnitt vil det å holde barnetrygden utenfor være positivt mtp barn da familiens økonomi styrkes.

Som det fremgår av presiseringer av § 4 i rundskrivet, skal barnas behov vurderes og ivaretas særskilt hvis tjenestemottaker har barn. Dette har blitt gjort målrettet gjennom flere ulike tiltak både i NAV og andre sektorer, bl.a:

* NAV(også barnevern) har etter en konkret individuell vurdering i mange tilfeller innvilget midler til aktiviteter, utstyr m.m. for barna som familien ikke har hatt muligheter til å betale innenfor de midlene som de rår over til daglig.
* Råd og veiledning til foreldre som mottar økonomisk sosialhjelp om prioritering av barns behov.
* Bruk av forskjellige utstyrslager hos frivillige og i kommunen gir muligheter for å låne utstyr i stedet for å kjøpe dyrt.
* Bruk av Røde Kors sitt tilbud om «Ferie for alle».
* Barnefamilier har fått bistand til å flytte ut av dårlige boliger. Enkelte har fått bistand til kjøp av egen bolig med bruk av Husbanken sin virkemidler, samt råd, veiledning og oppfølging fra flere tjenester i kommunen.
* Utstrakt bruk av statlige tiltak i NAV for at mor og far i familien ikke blir gående hjemme som passive mottakere av ytelser, men har en hverdag bestående av arbeidstrening eller utdannelse med den «normaliseringen» dette gir til barna og omgivelsene.

Dette er tiltak som er iverksatt som ett ledd i å hindre utenforskap og stigmatisering av barn i lavinntektsfamilier.

Det er spesielt to områder der NAV har kunnskap om at det er svært utfordrende for lavinntektsfamilier å dekke kostnader for barna. Det er skoleturer og deltakelse i forskjellige idrettsarrangement som cuper og lignende der det forventes en betydelig egenfinansiering for at barna skal kunne delta.

I rundskrivet er det presisert at både sentrale og lokale satser er veiledende, og at nivået på stønaden skal settes etter en individuell vurdering av den enkelte sak:  
"Statlige retningslinjer og kommunalt fastsatte normer for økonomisk stønad bidrar til å redusere forskjeller i stønadsnivået mellom kommuner og innad i den enkelte kommune. Slike retningslinjer og normer er imidlertid kun veiledende for utmålingen, og kan ikke erstatte den individuelle vurderingen. En søknad kan ikke avslås ved å vise til at tjenestemottaker har inntekter over statens eller kommunens satser for tilsvarende husholdningstype. Det er heller ikke adgang til å fastsette stønadsbeløpet i henhold til satser alene uten å ha foretatt individuelle vurderinger. På den annen side gir ikke satser den enkelte rett til et tilsvarende stønadsbeløp."

**Vurdering:**   
For å sikre at en innvilgelse eventuelt avslag, på en skjønnsmessig og behovsbasert ytelse som økonomisk sosialhjelp er, og skal oppleves som rettferdig, er det viktig at grunnlaget for beregningen er det samme i hver enkelt sak. Her kommer de veiledende satsene og hva som legges til grunn når det gjelder inntekter og utgifter inn. Kommunedirektøren vurderer fortsatt at det er mest hensiktsmessig at kommunen fortsatt følger de til enhver tid gjeldene veiledende satsene som staten gir men holder barnetrygden utenfor stønadsberegningen, og at det ved vurderingen tas hensyn til de utgifter og inntekter som det gis føringer om i lov og rundskriv.

**SSB’s tall om oss og nabokommunene:**

**Barn som vokser opp i fattigdom:**

**Gjennomsnitt i Norge 11,7(tall i %)**

**Brønnøy 13,4**

**Sømna 16,9**

**Vega 14,9**

**Vevelstad Ikke målbart**

**Vefsn 7,7**

**Alstahaug 10,5**

## (– Helt klar sammenheng

Forsker og professor ved OsloMet, Axel West Pedersen, deltok i det offentlige utvalget som leverte utredningen [Offentlig støtte til barnefamiliene](https://www.regjeringen.no/no/dokumenter/nou-2017-6/id2540981/). Han har fått presentert funnene E24 har kommet frem til.

«– Det er en helt klar sammenheng mellom andelen fattige barn og om kommunene holder barnetrygden utenfor beregningen av sosialhjelp. Forskjellen er også statistisk signifikant, sier Pedersen.»)

Det registreres at det i mange kommuner foregår en debatt rundt omkring i kommunene om innretningen av økonomisk sosialhjelp. Mange kommuner har allerede bestemt at barnetrygden skal holdes utenfor beregningen av sosiale stønader for å sidestille og sørge for likhet mellom alle mottakere av barnetrygd. Det er kommunene selv som suverent kan bestemme nivået på de veiledende normene, selv om staten hvert år sender ut en anbefaling om hva som bør være veiledende normer. For en del år siden var det ikke noen statlige veiledende normer. Det var da stort sprik i de veiledende normene som kommunene brukte. For å forsøke å få til en mer harmonisering av disse kom derfor staten med veiledende normer. Etter at disse kom, ble de lagt til grunn i mange kommuner når egne veiledende normer skulle fastsettes. Det som kan skje nå er at en god del av denne harmoniseringen vil falle bort og vi vil få store variasjoner mellom kommunene igjen. Dette er ett moment som det er viktig å ha med i vurderingen når det eventuelt skal vedtas noe som ikke harmonerer med de sentrale føringene.

Om det er aktuelt å se bort fra barnetrygden i beregning av ytelse så blir dette å sette opp mot likhetsprinsippet for alle barnetrygdmottakere. De som er selvforsørget med egen inntekt får alle barnetrygd likevel. I så måte er det likhet for alle hvis de innbyggerne i kommunen som må ha sosiale stønader til livsopphold får samme gode som uredusert mottak av barnetrygd.

For kommunen vil ett slikt vedtak også medføre en betydelig ekstra kostnad. Hvis kommunen skal ta en slik ekstra kostnad, er det viktig at denne kommer barna som er omfattet til gode. Hvis vi ser i ssb’s tall for antall barn som er i familier med stønadsmottakere ligger vi høyere enn nabokommunene og snitt i landet. Dette sier oss at vi har mange barn som i dag lever under større økonomisk fattigdom enn rundt oss. Derfor er det også viktig å se på om kommunen må styrke innsatsen i økonomisk veiledning av stønadsmottakere av sosiale ytelser. Å styrke NAVs mulighet til veiledning og bruk av individuelle tiltak kan medføre kortere tid brukere går på stønad og samtidig sikre bedre at tiltenkt ytelse går til de som trenger det, barna.

Hensikten med ett vedtak om en slik ekstra kostnad hadde blitt mye mer målrettet hvis midlene hadde blitt brukt direkte mot tiltak for å forhindre utenforskap og øke inkludering av barn i lavinntektsfamilier i ordinære aktiviteter. Det er i rundskrivet til loven lagt vekt på at barn og unge skal sikres en trygg oppvekst og kunne delta i alminnelige skole- og fritidsaktiviteter, uavhengig av om foreldrene har en vanskelig økonomi. I stedet for å bruke en økt økonomisk innsats på bare generelt å øke utbetalinger til barnefamilier, bør midler å sikre mer målrettede tiltak både i kommunal regi og andre organisasjoner som er viktige for barn skal få en meningsfylt og god oppvekst. Det er viktig å sikre at tiltak virker etter hensikten og ikke skaper noen form for stigmatisering.